Menez an Daol

Menez an Daol (Tafelberg en afrikaaneg ; Table Mountain e saozneg ; Huriǂoaxa e khoikhoi) zo ur menez e proviñs Kab ar C'hornaoueg e Suafrika. Balirañ a ra a-us kêr ar C'hab. Dont a ra e anv eus stumm plat e varr.

E norzh ledenez ar C'hab emañ. 1086 m uhelder zo dezhañ ha tro 3 km² eo e c'horread en e varr. Div dorgenn a zo er c'hornôg dezhañ : Penn al Leon (668 m) er su ha Signal Hill en norzh. Er reter dezhañ emañ Pikern an Diaoul (1 002 m). Er c'hornôg en em astenn an Daouzek Abostol (« Twelve Apostles »), dezho un uhelder etre 780 ha 800 m.

Desachañ a ra touristed hag a ya da varr ar menez gant ar fungarr pe war droad. 4,2 milion a dud a zeu da weladenniñ Park Broadel Menez an Daol bep bloaz. Maen-krag kouarzek dreist-holl a ya d'ober ar menez, un danvez dalc'hus ouzh ar c'hrignerezh. 8 200 spesad plant zo, 80% anezho o vezañ bodoù. Bevañ a ra eno loened evel damaned ar C'hab, hoc'hed-dreinek, mibinelled, naered ha baoted. A-raok e kaved stank karakaled met ral int bremañ. Bez e oa ivez vaalboskat-ed (« kazh koad ar saonienn ») pe vaalkat-ed, ur ouenn kizhier gouez. Tahred Himalaya, loened tec'het eus zoo ar C'hab e 1936, a voe kaset da get evit addegas Klipspringer-ed, antilopeed brosezat.

Gwechall e oa annezet ar rannvro gant klanoù hag a gomze ar yezh khoikhoi. E 1503 e eorias ar moraer portugalat Antonio de Saldanha e bae an Daol ha dilestrañ a reas war an douar evit pourveziñ dour mat da evañ ha frouezh. Eñ eo an Europad kentañ a skrapas Menez an Daol.

 Traoù all 
Roet eo bet anv ar Menez da steredeg an Daol, ur steredeg hag a c'hall bezañ gwelet en hantervoul su. Dibabet e voe an anv-se gant ar steredoniour gall Nicolas-Louis de Lacaille pa oa er C'hab e 1752.

 Liammoù diavaez 
 Lec'hienn ofisiel Park Broadel Menez an Daol
 Lec'hienn ofisiel ar fungarr

 Daveoù 

Rummad:Douaroniezh Suafrika
Taol